L'aeròdrom d'Alfés està inclòs en la relació d'instal·lacions aeroportuàries a les quals, de conformitat amb l'Acord del Govern de 20 de febrer de 2001, publicat mitjançant la Resolució de 22 març de 2001 del Departament de Política Territorial i Obres Públiques, és d'aplicació la Llei 19/2000, de 29 de desembre, d'aeroports de Catalunya, i és de categoria OACI (Organització d'Aviació Civil Internacional) 3-C.
El trànsit a l'aeròdrom és d'aeronaus d'aviació general.
La majoria de passatgers procedeixen de vols privats i esportius.
En l'actualitat, l'aeròdrom té una única pista amb una orientació 12-30, de dimensions 1500 m x 30 m i una franja de vol amb unes dimensions de 1620 m x 300 m, un carrer de sortida ràpida a la plataforma de dimensions 160 m x 10 m.
Per a l'estacionament d'aeronaus hi ha una plataforma de 600 m2 que ofereix una capacitat inferior a la necessària per servir el trànsit d'aeronaus previst.
Quant al cantó terra, l'aeròdrom d'Alfés disposa d'una zona d'aviació general amb dos hangars situats en primera línia de plataforma.
Per aquests motius, i considerant la rellevància que ha de tenir l'aeròdrom per al desenvolupament socioeconòmic de les comarques lleidatanes, cal dur a terme una acurada planificació per tal que es pugui donar una resposta adequada tant als requeriments i necessitats dels seus usuaris i de l'entorn com a les exigències del trànsit i el transport aeri a Catalunya.
En conseqüència, és necessari disposar del Pla director de l'aeròdrom d'Alfés, el qual ha de definir les grans directrius d'ordenació i desenvolupament de l'aeròdrom i delimitar la seva zona de servei, d'acord amb el que estableix l'article 10 de la Llei 19/2000.
Per tot el que s'ha exposat, el Pla director de l'aeròdrom d'Alfés, l'aprovació del qual constitueix l'objecte d'aquesta Ordre, delimita la zona de servei d'aquest aeròdrom i inclou els espais que garanteixin el desenvolupament d'acord amb criteris de planificació i previsions de trànsit per a un termini fins a l'any 2015, té en compte els espais per a les activitats i serveis que garanteixin una oferta que potenciï l'aeròdrom per a l'aviació general, amb les superfícies necessàries per a les activitats complementàries.
En l'elaboració del pla director s'han tingut en compte els principis de desenvolupament sostenible i respecte al medi ambient que han d'orientar les actuacions d'aquest tipus.
Com que aquest aeròdrom és titularitat de la Generalitat de Catalunya, d'acord amb l'article 11 de la Llei 19/2000, correspon a la Direcció General de Ports i Transports l'elaboració del seu pla director, mentre que la seva aprovació correspon al conseller de Política Territorial i Obres Públiques.
El Pla director ha de contenir la informació sobre les servituds aeronàutiques i la definició de la zona de servei d'acord amb el que preveu el capítol III de la Llei 19/2000.
En el procés d'elaboració del Pla director, s'ha complert l'article 11 de la Llei 19/2000, en haver-se emès els informes de la Direcció General d'Aviació Civil del Ministeri de Foment, del Departament de Medi Ambient i de la Direcció General d'Urbanisme.
Així mateix, en el marc de les reunions del Comitè d'usuaris de l'aeròdrom d'Alfés, s'ha donat audiència als ajuntaments afectats pel Pla director de l'aeròdrom d'Alfés.
En conseqüència, vist el projecte del Pla director de l'aeròdrom d'Alfés elaborat per la Direcció General de Ports i Transports, els informes emesos per la Direcció General d'Aviació Civil del Ministeri de Foment, del Departament de Medi Ambient, i de la Direcció General d'Urbanisme,
S'aprova el Pla director de l'aeròdrom d'Alfés, en el qual es defineixen les grans directrius d'ordenació i desenvolupament de l'aeròdrom i se'n delimita la zona de servei.
Delimitació de la zona de servei
2.1 La zona de servei de l'aeròdrom delimitada pel Pla director té una superfície de 99,35 hectàrees, de les quals 67,03 hectàrees corresponen al subsistema de moviment d'aeronaus, 5,70 hectàrees al subsistema d'activitats aeroportuàries, i 26,62 hectàrees a la zona de reserva aeroportuària.
2.2 La delimitació de la zona de servei queda configurada per una línia poligonal representada en el plànol número 5 del Pla director, en el qual consten les coordenades UTM dels seus vèrtexs principals.
Aquest plànol s'incorpora com annex a aquesta Ordre.
3.1 La zona de servei s'estructura en tres grans àrees homogènies, en funció de les activitats assignades i del seu grau de relació directa o complementària amb la pròpia funcionalitat aeroportuària.
Aquestes àrees, que estan delimitades al plànol 5 del Pla director, són les següents:
b) Subsistema d'activitats aeroportuàries.
c) Espais de reserva aeroportuària.
3.2 El subsistema de moviment d'aeronaus conté els espais i les superfícies utilitzades per les aeronaus en els seus moviments d'aterratge, enlairament i circulació en rodadura i estacionament.
Està constituït pel camp de vol, la plataforma d'estacionament d'aeronaus i les zones previstes per a la ubicació d'instal·lacions auxiliars, així com els sistemes d'ajudes a la navegació aèria, i comprèn una superfície de 67,03 hectàrees, que es distribueix en les àrees següents:
a) Camp de vol: està integrat per una pista, de denominació 12-30, carrer de rodadura i franja de seguretat.
La plataforma d'estacionament d'aeronaus estarà situada al nord del camp de vol, aproximadament centrada entre les dues capçaleres i davant del futur edifici terminal.
b) Instal·lacions d'ajudes a la navegació aèria: han de contenir el conjunt d'instal·lacions de l'aeròdrom, tant radioelèctriques com visuals, que serveixen per establir les rutes i els procediments d'aterratge i enlairament dins de l'espai aeri controlat.
c) Instal·lacions auxiliars: inclouen els vials interiors i d'estacionament de vehicles de servei, així com les àrees d'accés restringit que estableixen l'enllaç entre aquest subsistema i el futur edifici terminal.
3.3 El subsistema d'activitats aeroportuàries ha de contenir les infraestructures, les instal·lacions i les edificacions que permeten establir en el recinte de l'aeròdrom l'intercanvi modal entre el transport aeri i els accessos terrestres.
Té una superfície de 5,70 hectàrees que es distribueix en les àrees següents:
a) Zones de passatgers i de serveis: ha de contenir les infraestructures, les instal·lacions, les edificacions i els serveis relacionats amb el trànsit de passatgers des de l'accés a l'àmbit aeroportuari fins a l'embarcament a l'aeronau.
Així mateix ha d'incloure les infraestructures, les instal·lacions, les edificacions i els serveis destinats a la coordinació i la gestió tècnica a l'aeroport.
b) Zones modular i de proveïment energètic de l'aeroport: han de contenir totes les infraestructures, les instal·lacions, les edificacions i els serveis destinats a l'activitat de l'aviació general i aeroportuària.
Així mateix, ha de contenir l'emmagatzematge, les connexions de servei, les instal·lacions i les xarxes de distribució de les infraestructures energètiques que són necessàries per al funcionament de l'aeròdrom.
3.4 La reserva aeroportuària, amb una superfície de 26,62 hectàrees, conté els espais necessaris per possibilitar l'ampliació dels subsistemes esmentats anteriorment per tal de permetre el desenvolupament aeroportuari, mitjançant la construcció de noves infraestructures, instal·lacions i serveis aeroportuaris.
El programa de inversions establert en la secció E del Pla director de l'aeròdrom s'ha d'executar a mesura que es vagin complint les previsions d'increment de trànsit segons les condicions fixades a la secció C del Pla director.
5.1 El desenvolupament del pla director d'Alfés requereix la prèvia tramitació del Pla especial urbanístic corresponent, en els termes previstos en la Llei 2/2002, de 14 de març, d'urbanisme, sense perjudici de l'adaptació, si escau, del planejament urbanístic general.
5.2 Els projectes per a l'execució del pla director s'han de sotmetre a avaluació d'impacte ambiental, d'acord amb el que estableix la normativa aplicable.
(Vegeu plànol en el document PDF)